Next: Uočene bitnije greške Up: MATEMATIKA III Previous: Predgovor drugom izdanju Contents Index

#
Predgovor prvom izdanju

Ovaj tekst, koji je pred vama, predstavlja predavanja iz kolegija Matematika 3, koja upravo (zimski semestar akad. godine 1998/99) držim na drugoj godini studija Građevinskog fakulteta u Zagrebu. On je namijenjen studentima koji pohađaju nastavu tog predmeta, da bi svoje bilješke mogli dopuniti i eventualno korigirati. To je moj prvi takav pokušaj, pa je razumljivo da pati od mnogih nedostataka. Jedan od važnih nedostataka je izostanak slika. To uvelike otežava razumijevanje teksta onima koji nisu prisustvovali predavanjima. Nakana mi je ispraviti taj propust prvom prilikom.

Originalni tekst je pisan u DPS (Document Preparation System) LATEX koji je tehnički vrlo pogodan za pisanje matematičkog teksta. Da bi se napravio web site korišten je prevodilac `latex2html`. U tom dijelu mi je vrlo veliku i nesebičnu pomoć pružio kolega Vladimir Benić. Bez njega doista od ovog projekta ne bi bilo ništa. Unatoč njegovom trudu `latex2html` tu i tamo pokazuje svoju mušičavost. Ono što sam primijetio jeste da u čvoru 'Jedinstvenost rješenja' kod 'Višedimenzionalnih problema' potcrtava debelom ravnom crtom parametre bez ikakva razloga. Grešaka je u prethodnim verzijama bilo mnogo više. Mnoge od njih su otklonjene intervencijom u originalni tekst, dok su neke nestale u kasnijim verzijama iz meni nepoznatih razloga. Ovom prilikom molim svakoga tko uoči grešku, propust, ili ima pitanje ili komentar u vezi s ovim tekstom da mi se javi emailom na adresu suljagic@master.grad.hr ili na neki drugi način. Posebno se to odnosi na slušaoce kolegija. Zbog njih je ovaj site napravljen, i s njihovom pomoći bi sljedeće verzije mogle biti bolje.

Da ovaj tekst izgleda ovako, utjecali su mnogi ljudi od kojih sam učio, bilo osobno, bilo putem knjiga. Ono što je ovdje dobro svakako je njihova zasluga. Svima im se ovom prilikom zahvaljujem. Posebno bih se želio zahvaliti kolegi Vladimiru Beniću, koji je spremno prihvatio ideju da se predavanja u takvoj formi približe slušaocima, i uložio mnogo truda da se to tehnički izvede.

Salih Suljagić
Zagreb, 09. siječnja 1999.

Next: Uočene bitnije greške Up: MATEMATIKA III Previous: Predgovor drugom izdanju Contents Index